Euroopa Parlamendi resolutsioon,

5. mai 2010,

tähelepanekutega, mis on Euroopa Meresõiduohutuse Ameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Meresõiduohutuse Ameti 2008. aasta lõplikku raamatupidamise aruannet;

võttes arvesse kontrollikoja aruannet Euroopa Meresõiduohutuse Ameti 2008. eelarveaasta raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 27. juuni 2002. aasta määrust (EÜ) nr 1406/2002, millega luuakse Euroopa Meresõiduohutuse Amet, [3] eriti selle artiklit 19;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ning transpordi- ja turismikomisjoni arvamust (A7-0081/2010);

A. arvestades, et kontrollikoda märkis, et ta sai piisava kindluse 2008. aasta raamatupidamisaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Meresõiduohutuse Ameti tegevdirektori tegevusele ameti 2007. aasta eelarve täitmisel [5] ja eelarve täitmisele heakskiidu andmise otsusele lisatud resolutsioonis:

- võttis teadmiseks kontrollikoja tähelepaneku, et 2007. aastal tehti eelarves 32 ümberpaigutamist, ning kriitika, et ümberpaigutamiste arv oli suur;

- märkis, et nii nagu 2006. aastal, leidis kontrollikoda taas, et juriidilised kohustused võeti enne vastavaid eelarvelisi kulukohustusi;

- kutsub ametit üles hoolitsema selle eest, et ametisse töölevõtmise kord oleks läbipaistev ega oleks diskrimineeriv ning et töölevõtmisel tagataks eelkõige personalikomitee osalemine,

Tulemused

1. väljendab pettumust selle üle, et amet ei ole koostanud mitmeaastast töökava ja ameti iga-aastane töökava ei olnud kooskõlas eelarveliste kulukohustustega; rõhutab, kui tähtis on, et amet määraks programmitöös kindlaks oma SMART (täpsed, mõõdetavad, saavutatavad, asjakohased ja ajaliselt piiritletud) eesmärgid ja RACER (asjakohased, heakskiidetud, usaldusväärsed, lihtsad ja töökindlad) näitajad, et hinnata eesmärkide täitmist; võtab sellest hoolimata teadmiseks ameti vastuse, milles amet kinnitas, et täiendas 2009. aasta töökava eesmärkide ja tulemusnäitajate rakendamise ning parema ressursiplaneerimise süsteemiga; nõuab seetõttu selle strateegia esitamist parlamendile võimalikult kiiresti; palub ametil ühtlasi kaaluda kõikide tegevuskulude kavandamisel Gantti diagrammi kasutuselevõttu, mis võimaldab kiirelt selgitada, kui palju iga töötaja mingile projektile tööaega kulutab, ning tugevdada tulemuste saavutamisele keskendunud lähenemisviisi;

2. nõuab, et tabelis, mille amet lisab kontrollikoja järgmisele aruandele, võrreldaks saavutatud tulemusi aastal, mille eelarve täitmisele heakskiidu andmist käsitletakse, saavutatud tulemustega sellele eelnenud aastal, et eelarve täitmisele heakskiitu andev asutus saaks paremini hinnata ameti tulemuslikkust üht aastat teisega võrreldes;

Eelarve haldamine ja finantsjuhtimine

3. tunneb heameelt asjaolu üle, et kontrollikoda tunnistas Euroopa Meresõiduohutuse Ameti 2008. aasta raamatupidamisaruande usaldusväärseks ning raamatupidamisaruande aluseks olevad tehingud tervikuna seaduslikeks ja korrektseteks;

4. märgib, et 2008. aastal eraldati ELi eelarvest ametile 44300000 eurot kulukohustuste assigneeringuteks ja 46890000 eurot maksete assigneeringuteks;

5. tunneb muret, et kontrollikoda leidis taas, et 2008. aasta eelarves on tehtud eelmise aastaga võrreldes rohkem ümberpaigutusi (2008. aastal 52 ja 2007. aastal 32); võttis teadmiseks ameti vastuse, milles märgiti, et halduskulude ümberpaigutamised toimusid vaid ajavahemikul 2008–2009 ning olid seotud ameti kolimisega selle lõplikku asukohta; tunneb eriti muret asjaolu pärast, et 2008. aasta juunist novembrini paigutati üle 2000000 euro väärtuses personalikulude assigneeringuid ümber halduskulude eelarveridadele, mis võimaldas suurendada 2009. aastasse ülekantavate assigneeringute summat ja vähendada komisjonile tagasimakstavat summat; võtab siiski teadmiseks ameti vastuse, kus märgitakse, et amet püüab parandada planeerimist ja järelevalvet ning seeläbi vähendada eelarveparanduste arvu;

6. märkis, et kontrollikoda leidis sarnaselt 2006. ja 2007. aastale, et juriidilised kohustused olid võetud enne vastavaid eelarvelisi kulukohustusi; kutsub seetõttu ametit üles tõhustama oma koolitus- ja kommunikatsioonialaseid pingutusi sellise olukorra vältimiseks tulevikus; nõuab lisaks, et selles suhtes võetavad meetmed kajastuksid ameti 2009. aasta tegevusaruandes;

7. võtab teadmiseks, et ameti raamatupidamine kajastab 2008. aastal saadud intressitulu 519598,10 eurot, millest 472251,18 eurot on juba energeetika ja transpordi peadirektoraadile tagasi makstud ja ülejäänud 47346,92 eurot on kajastatud viitvõlgade ja ettemakstud tuludena; järeldab aastaaruande ja intressimaksete mahu põhjal, et ameti sularahavaru on pidevalt väga suur; võtab rõõmuga teadmiseks, et 31. detsembril 2008 oli ameti kassas ja/või pangaarvel üksnes 3610677,41 eurot; palub komisjonil uurida võimalusi, millega tagatakse määruse (EÜ, Euratom) nr 2343/2002 artikli 15 lõike 5 kohase vajadustepõhise rahavoogude juhtimise põhimõtte igakülgne täitmine, samuti seda, milliseid kontseptuaalseid muudatusi on vaja selleks, et hoida ameti sularahavaru püsivalt võimalikult väiksena;

Siseaudit ja inimressursid

8. tõdeb, et 2008. aasta lõpuks oli amet alates 2006. aastast rakendanud siseauditi 32 soovitusest 25; märgib, et "väga tähtsaks" liigitatud soovitused olid seotud järgmisega: personalieeskirjade rakenduseeskirjade vastuvõtmine ajutiste töötajate töölevõtmise kohta vastavalt personalieeskirjadele; valikumenetluse kontrollimehhanismid, mille eesmärk on tagada suurem läbipaistvus ja kandidaatide võrdne kohtlemine; karjääriplaneerimise strateegia väljatöötamine (sealhulgas koolitus-, juhendamis- ja nõustamistegevus); ning parem inimressursside kavandamine;

9. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 55.

[2] EÜT L 248, 16.9.2002, lk 1.

[3] EÜT L 208, 5.8.2002, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 172.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------